text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 26 юни 2014 година
  относно форматите за докладите по националните програми за прилагането на Директива 91/271/ЕИО на Съвета
  (нотифицирано под номер С(2014) 4208)
  (2014/431/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 91/271/ЕИО на Съвета от 21 май 1991 г. относно пречистването на отпадъчни води от населените места (1), и по-специално член 17, параграф 4 от нея,
  като има предвид, че:
  (1)
  От държавите членки се изисква да изготвят доклади по своите национални програми за прилагането на Директива 91/271/ЕИО и когато е необходимо, да предоставят на Комисията актуализации на информацията до 30 юни на всеки две години въз основа на форматите, изработени от Комисията.
  (2)
  Съюзът е поел ангажимент за извличане на максимални ползи от законодателството на ЕС в областта на околната среда чрез подобряване на прилагането, включително като се гарантира, че обществеността има достъп до ясна информация за това как се прилага това законодателство. На национално равнище следва да се въведат системи за активно разпространяване на такава информация, които да бъдат допълнени с обобщена информация на равнище ЕС относно постиженията на отделните държави членки (2).
  (3)
  В съобщението си относно Европейската гражданска инициатива „Водата и санитарно-хигиенните условия са човешко право! Водата е обществено благо, а не стока“ (3) Комисията се ангажира да предоставя на гражданите по-достъпна информация за градските отпадъчни води, по-конкретно чрез рационално и прозрачно управление и разпространение на данни.
  (4)
  Измененията, въведени с настоящото решение, се основават на пилотния проект за създаване на структурирана рамка за прилагане и информиране като част от усилията на Комисията да разработи проста, ясна, стабилна и предвидима регулаторна рамка за предприятията, работниците и гражданите, с цел да се намали административната тежест и да се увеличи прозрачността (4).
  (5)
  Необходимо е форматите, приети с Решение 93/481/ЕИО на Комисията (5), да се преразгледат, като се вземе предвид нуждата от опростяване и по-голяма прозрачност, намаляване на административната тежест и нови подходи към управлението на данни и докладването. Поради това посоченото решение следва да бъде заменено.
  (6)
  Мерките, предвидени в настоящото решение, са в съответствие със становището на комитета, създаден по силата на член 18 от Директива 91/271/ЕИО,
  ПРИЕ НАСТОЯЩОТО РЕШЕНИЕ:
  Член 1
  Приемат се форматите за докладване на националните програми за прилагане на Директива 91/271/ЕИО, предвидени в приложението.
  Член 2
  Решение 93/481/ЕИО се отменя.
  Член 3
  Адресати на настоящото решение са държавите членки.
  Съставено в Брюксел на 26 юни 2014 година.